arnastofnun/IGC-2024 huggingface dataset:
Samanburður á ofbeldi

Sumir farísear vilja greina milli ofbeldis ofstækismanna og ofbeldis á vegum ríkisstjórna, einkum vestræns ofbeldis gegn þriðja heiminum. Þessa verður mjög vart hjá þeim, sem harma sjálfsmorðssprengingar gegn almenningi í London og New York, en láta ekki mörg orð falla um vestrænar loftárásir á fólk.

Einhvern veginn finnst þessum faríseum, að nafnlaust ofbeldi úr lofti á saklaust fólk eða ofbeldi hernámsliðs gegn saklausu fólki sé sagnfræðilega viðurkennt ofbeldi, sem hafi fylgt mannkyni alla tíð. Þannig frömdu Vesturlönd ofbeldi í Hiroshima, Nagasaki og í Dresden í síðari heimsstyrjöldinni.

Stærðargráðurnar eru ólíkar. Læknaritið Lancet telur, að hundrað þúsund sakleysingjar hafi verið drepnir í Írak á vegum Vesturlanda. Hins vegar hafa ekki nema nokkur þúsund sakleysingjar verið drepnir á Vesturlöndum og ekki nema nokkrir tugir á þessu ári. Samt þykir það meiri óhæfa.

Ýmiss konar millispil sést í þessum samanburði. Ef meintir vinstri menn kvarta meira yfir vestrænu ofbeldi en ofbeldi gegn vestrinu, eru farísear tilbúnir til að fjalla í löngu máli um ofbeldi Stalíns og Maós, sem var hrikalegt, en utan gátta sem innlegg í heimspólitíkina í upphafi 21. aldar.

Trúarofstækismenn og aðrir glæpamenn, sem fremja árásir í höfuðborgum Vesturlanda hafa það að yfirvarpi, að þeir séu að hefna fyrir ofbeldi og yfirgang Vesturlanda í löndum múslima. Það ofbeldi er sannanlega meira og alvarlegra en sjálfsmorðssprengingar í New York og London og Madrid.

Fyrir utan skökk stærðarhlutföll á ofbeldi, sem framið er af Vesturlöndum, og ofbeldi, sem framið er gegn þeim, berum við á Íslandi misjafna ábyrgð. Við berum ekki ábyrgð á ofbeldi gegn Vesturlöndum, en við erum yfirlýstir stuðningsmenn og aðilar að ofbeldi Vesturlanda gegn Afganistan og Írak.

Ofbeldi, sem við erum aðilar að, varðar okkur meira en ofbeldi, sem við erum ekki aðilar að. Við getum ekki friðað samvizkuna með því að froðufella yfir ársásum á fólk í London og talað um óendanlega mannvonzku glæpamannanna, þegar við sjálf styðjum enn verri glæpi í viku hverri.

Brengluð fjarlægðarsýn í stjórnmálum er hluti af eðli farísea,forsenda þess, að þeir sjá ekki stærri glæpi okkar bandamanna, þegar þeir hneykslast á minni glæpum hinna.

DV
Nýr kóngur er valtur

Nýi kóngurinn í Sádi Arabíu er eini frambærilegi maðurinn í 30.000 manna konungsætt Sáda. Ættin er hrædd við Abdullah, af því að hann hefur gert tilraunir til að draga úr velferð þeirra, minnka laun þeirra fyrir að vera til og draga úr möguleikum þeirra á að mjólka aðstöðu sína til að græða fé.

Allt var á hverfanda hveli í Sádi Arabíu, þegar Abdullah tók við. Gamli kóngurinn Fahd var búinn að vera áratug út úr heiminum og allt hafði rekið á reiðanum. Helmingurinn af tekjum ríkisins fer í herinn og mikið af restinni fer í rándýran rekstur velferðar hinnar fjölmennu konungsættar.

Þessi ætt er frægust fyrir spillingu, hórdóm og drykkjuskap. Hún hefur gersamlega komið sér út úr húsi almennings í landinu, sem mundi kjósa yfir sig Osama bin Laden í frjálsum kosningum. Til þess að halda völdum, hefur konungsættin stutt róttæka klerka heima fyrir og einkum þó erlendis.

Þessi helzti bandamaður Bandaríkjanna í heimi múslima er um leið helzti styrktaraðili trúarlegra ofstækisskóla, sem framleiða sjálfsmorðssveitir á vegum al Kaída. Hin opinbera trú í Sádi Arabíu er Wahabismi, róttækasta afbrigði íslams í nútíma, sem hefur allt önnur gildi en róttæk Múhameðstrú.

Sádi Arabía skiptir okkur máli, því að þar er fjórðungur af olíubirgðum heimsins og þar er aðstaða til að jafna sveiflur í framleiðslu á olíu. Um leið eru olíuleiðslur þar í landi viðkvæmar fyrir árásum skæruliða, er geta nánast stöðvað olíuvinnslu til langs tíma með þremur flugskeytum.

Robert Baer segir í Atlantic Magazine, að skæruliðar geti með slíkum hætti keyrt olíuverð úr 40 dollurum á tunnuna í 150 dollara með afdrifaríkum afleiðingum fyrir efnahag Vesturlanda, því að olía er ekki enn farin að renna úr fyrirhuguðum leiðslum á svæðum Sovétríkjanna sálugu.

Búast má við, að Abdullah kóngur reyni að draga úr stuðningi Sáda við róttæka skóla og hryðjuverkamenn, en erfiðara verður fyrir hann að auka öryggi ríkis og olíuvinnslu í landi, þar sem almenningur hatar konungsættina. Hann er valtur í sessi, en Vesturlönd verða þó að treysta honum.

Eina lausn Vesturlanda á vanda Sádi Arabíu er að flýta eigin aðgerðum til að láta vetni og aðra nýja orkugjafa leysa olíu af hólmi sem hornsteinn flutninga, iðnaðar og húshitunar.

DV
Skuggi gleðinnar í dag

Þegar árleg hátíð homma og lesbía nær hámarki í dag, minnist DV, hvernig fordómar okkar urðu Erni Jákup Dam Washington að falli í sumar. Hann varð sem barn fyrir einelti vegna litar og síðar vegna samkynhneigðar. Hann reyndi að lifa við andstreymið, en varð 19. júlí að gefast upp á þessu lífi.

Móðir hans lýsir ævi hans og þrengingum í viðtali í blaðinu í dag, sömuleiðis ýmsir helztu vinir hans. Samanlagt sýnir textinn, hversu erfitt er fyrir fólk að lifa sómasamlegu lífi, ef það er einhvern veginn öðru vísi en annað fólk. Samfélag farísea hafnar slíku fólki ómeðvitað og ákveðið.

Við þykjumst vera komin lengra inn í nútímann en ýmsar aðrar þjóðir. Við höfum viðurkennt homma og lesbíur, svart og gult fólk, en við gerum það í yfirvitundinni, meðan fordómar leika sem fyrr lausum hala í undirvitundinni. Við eigum þannig öll sök í erfiðleikum og andláti Arnar Jákups.

Annars vegar horfum við á skrúðgöngur samkynhneigðra og látum okkur þykja þær skemmtilegar. Hins vegar höldum við uppi ofstækisfullum trúarsöfnuðum, þar sem samkynhneigð er fordæmd sem andstæð guði almáttugum. Við þykjumst virða svarta, gula og samkynhneigða, en gerum líka grín að þeim.

Það hefur ekki verið til siðs hjá fjölmiðlum hér á landi að fjalla um sjálfsvíg. Á þeim hefur verið bannhelgi, studd yfirráðum farísea, sem vilja stýra sjálfsmynd samfélagsins. DV neitar að taka þátt í þessari ógeðfelldu hefð, sem er hluti af veikri sjálfsmynd þjóðar, er efast um stöðu sína.

Sjálfsvíg eru meiri háttar vandi í þjóðfélaginu. Þau hafa fjórfaldazt á stuttu árabili. Það er ekki hægt að tala um þau eingöngu sem tölur á blaði, heldur þurfum við að skyggnast í raunveruleikann að baki talnanna. Á bak við hverja einingu í talnarunum liggur persónulegur harmleikur.

Þjóðin mun aldrei skilja sjálfsvíg, ef hún telur bannhelgi hvíla á skrifum um fólk, sem lætur bugast af erfiðleikum, sem samfélagið bakar því. Þjóðin mun aldrei skilja fámenna minnihlutahópa, ef hún vill ekki heyra eða lesa um, hvernig hún sjálf hrekur fólk til að taka hina endanlega ákvörðun.

Ég hvet lesendur DV til að lesa vel viðtölin á bls. 28-31 í blaðinu í dag. Ég efast um, að þeir, sem gera það með opnum huga, hafi óbreytta sýn á lífið í landinu að því loknu.

DV
Fjalltoppar í gúrkutíðinni

GÚRKUTÍÐIN HEFUR GERT forsætisráðherra svo frægðarheftan, að hann stígur fram á tröppur Stjórnarráðsins með þau sorgartíðindi, að Hvannadalshnjúkur hafi lækkað um níu metra.

NÆST SENDA SPUNAKERLINGARNAR hann í drag-búningi í Gay Pride skrúðgönguna, og láta hann síðan keppa í fiskibolluáti í fiskiveizlunni á Dalvík. Svo er auðvitað létt að láta hann lesa upp fréttir á hverjum morgni á tröppunum.

ÞETTA ERU EKKI GÓÐIR TÍMAR fyrir athyglisþörf í stjórnmálum. Áhugi fólks beinist ekki lengur að stjórnmálamönnum, en snýst í auknum mæli um aðrar hetjur, til dæmis þá, sem eru í fjármálavíkingi í öðrum löndum eða bera af í sviðsljósinu.

GENGISLÆKKUN STJÓRNMÁLANNA byggist á velgengni manna á öðrum sviðum. Unga fólkið sækist ekki eftir frama í stjórnmálum, heldur leitar fanga á öðrum sviðum. Komist stjórnmálamenn í færi í bisness, stökkva þeir strax og fá enga heimþrá.

ÞANNIG FÓR ÁSDÍS HALLA Bragadóttir úr bæjarstjórastól í Garðabæ yfir í Byko, Sveinn Andri Sveinsson úr borgarmálum Reykjavíkur yfir í harðan lögmannapraksís og þannig er Ásgeir Friðjónsson að gefa eftir þingsæti til að geta unnið fyrir Björgólfana.

PENINGAR ERU ANNARS STAÐAR en í pólitík og frægð er annars staðar en í pólitík. Helzt eru það völdin, sem halda mönnum við efnið, en einkavæðing hefur dregið úr getu pólitíkusa til að ráðskast með hagi fólks.

ÞESS VEGNA ER HAFINN fréttalestur á tröppum Stjórnarráðsins.

DV
Persónuvernd gegn lýðræði

Markmið Persónuverndar er að minnka gegnsæi í þjóðfélaginu með því að víkka hugtak einkamála yfir á ýmis opinber svið. Þar sem gegnsæi er hornsteinn lýðræðis er Persónuvernd með þessu að veikja lýðræðið, auka lagskiptingu þjóðfélagsins og draga úr getu fólks til að skilja gangverk þjóðfélagsins.

Menn verða að átta sig á, að gegnsæi er meiri hornsteinn lýðræðis en frjálsar kosningar. Mubarak stjórnar Egyptum, þótt þar séu frjálsar kosningar. Hann stjórnar í krafti þess, að gegnsæi er nánast ekkert í landinu. Þannig stjórna einræðisherrar með kosningum án gegnsæis, án lýðræðis.

Hluti af gegnsæi þjóðfélagsins er, að fólk hafi aðgang að upplýsingum, til dæmis um ættatengsl, um tjónaferil bíla, um framkomu fólks á opinberum vettvangi, um skatta fólks, um hlutafjáreign og svo framvegis. Persónuvernd og forveri hennar hafa barizt gegn þessum og öðrum aðgangi almennings.

Dr. Herdís Þorgeirsdóttir prófessor er sérfræðingur í alþjóða- og fjölmiðlarétti. Nýlega setti hún í grein í Morgunblaðinu ofan í við Persónuvernd fyrir óeðlileg afskipti hennar af fjölmiðlun. Taldi Herdís, að stofnunun væri komin út fyrir verksvið sitt samkvæmt landslögum.

Persónuvernd er hrifin af hálfs árs gömlum Karólínudómi hjá Mannréttindadómstóli Evrópu, þar sem úrskurðað var, að ekki mætti ljósmynda gleðipinnann Karólínu af Mónakó á kaffihúsum og í reiðtúrum á opinberum stöðum. Þessi dómur stingur í stúf við dómvenju í Evrópu og þykir vægast einkennilegur.

Ekkert bendir til þess, að dómur mannréttindadómstólsins hafi áhrif á dómvenju í löndum Evrópu, beinlínis af því að dómarar í Evrópu telja þar vera rugl á ferðinni. Hins vegar er Persónuvernd mjög hrifin, enda fellur dómurinn að dálæti hennar á sem víðtækastri túlkun á sviði einkalífs.

Herdís segir Karólínudóminn umdeildan og vekur athygli á áhrifum hans á gerðir Persónuverndar. Hún gagnrýnir Persónuvernd fyrir að vera á gráu svæði í afskiptum af fjölmiðlun og fyrir að misskilja hugtök á borð við vinnsluhætti, efnistök og framsetningu blaðamanna.

Grein Herdísar er þörf ábending um, að kominn er tími til að kanna störf Persónuverndar og hvernig þau miða þráfaldlega að því að draga úr gegnsæi í þjóðfélaginu og skerða lýðræði.

DV
Við skulum læra að dansa í strápilsi

OKKUR VANTAR AUÐVITAÐ SENDIHERRA í Túvalú, ellefu þúsund manna eyjar, sem hæst rísa fimm metra yfir sjó. Kannski getum við fengið atkvæði þar í Öryggisráð Sameinuðu þjóðanna áður en brotsjóir vegna náttúruhamfara færa þar allt í kaf.

VIÐ ÞURFUM LÍKA Á AÐ HALDA stjórnmálasambandi og sendiherra við merkisríki á borð við Bútan og Kirbatí, Sankti Lúsíu og Prinsípe, Tonga og Tóbagó. Fyrst þarf utanríkisráðuneytið auðvitað að finna þau á hnettinum og síðan þarf að finna laus sæti í áætlunarflugi til að kanna aðstæður á staðnum.

HÉR ER KOMIÐ VERÐUGT VERKEFNI fyrir afdankaða Framsóknar- og Sjálfstæðismenn. Einhver þarf að finna ríkin og leita þar uppi símanúmer og flugáætlanir. Svo þurfa einhverjir að fara á staðinn, auðvitað upp á áhættuþóknun, ef þeir skyldu óvart vera étnir við komuna eða látnir dansa í strápilsi.

MARKMIÐIÐ ER AÐ MYNDA BANDALAG alls óþekktra ríkja, sem við ímyndum okkur að geti lofað að láta Ísland gæta hagsmuna þeirra í Öryggisráðinu. Því miður eru þau flest fræg fyrir að víkjast undan loforðum og greiða atkvæði á vitlausan hátt, svo sem Japan komst að raun um í Hvalveiðiráðinu.

HÁSTIG SAMSTARFSINS VIÐ RÍKI á borð við Kirbatí og Tóbagó, Túvalú og Sankti Lúsíu er að koma þangað sendiherrum, sem væntanlega verða valdir úr hópi fyrrverandi þingmanna Framsóknarflokks og Sjálfstæðisflokks. Í leiðinni þarf að veita þeim staðgóða þjálfun í að dansa í strápilsi.

NÝLEGA KOMST ÍSLAND Í EFTIRSÓTT stjórnmálasamband við Ismaíl Ómar Guelle, sem fékk 100% atkvæða sem einræðisherra í Djibútí. Hann er skárri en margir slíkir, því að hann étur ekki fólk og sýður það ekki í potti, heldur setur það bara í fangelsi, ef það kýs ekki rétt. Þar hæfir skel víst kjafti.

DV
Ísland er sýnishorn dómsdags

BÚSETA MANNSINS Í LANDINU hefur á löngum tíma valdið mikilli landeyðingu. Fyrir landnám voru eldgos og hraunflóð að verki, en samt var land allt gróið upp til fjalla.

EFTIR LANDNÁM HEFUR SKÓGUR verið brenndur og sauðfé sigað á hann. Síðan hefur vindurinn náð tökum á lággróðri og feykt honum burt og loks moldinni líka. Þannig þekkjum við rofabörðin.

ÞETTA ERU EKKI NÝJAR FRÉTTIR. En í gærmorgun var sagt frá þeim í BBC. Þar talar Boris Masimov meðal annars við Andrés Arnalds hjá landgræðslunni um Ísland, stærstu eyðimörk í Evrópu.

ÍSLAND ER SÝNISHORN DÓMSDAGS, segir Andrés í viðtalinu. Ísland sýnir, hvernig farið getur fyrir öðrum löndum, ef menn ganga á skóga og ofbeita land. Ísland er víti til varnaðar.

BBC SEGIR AÐ EYÐING LANDS á Íslandi sé ótrúlega mikil og að sandurinn sé fínlegri en annar eyðisandur á jörðinni, jafn fínlegur og sandurinn á tunglinu. Þannig varð Ísland leikvöllur tunglfara.

MENN HALDA AÐ ÍSLAND EIGI AÐ VERA SVART. En rannsóknir sýna, að láglendi var allt gróið fyrir komu landnámsmanna, Kjölur var algróinn og hægt var að fara á gróðri yfir Sprengisand utan 20 kílómetra á hápunkti.

VIÐ VISSUM ÞETTA ALLT. En þegar BBC segir það, fær það aukið vægi.

DV
Hótel á 3000-5000 krónur

Þegar við erum í nokkur ár búin að fljúga fram og aftur til útlanda fyrir 20000 krónur, er auðvitað lengi búið að vera úrelt að borga sömu upphæð fyrir hverja nótt á hóteli. Nú er flugfélagið EasyJet farið að bæta úr þeirri skák með því að bjóða upp á skúffuhótel í miðborgum stórborga, þar sem menn borga 3000-5000 krónur fyrir nóttina í pínulitlu og gluggalausu herbergi, sem er eigi að síður hreint og með eigin klósetti, vaski og sturtu. Þessi nýja stefna á eftir að breiðast út með ógnarhraða rétt eins og lággjaldaflugið á sínum tíma. Menn fá stöðluð lágmarksgæði á B&B verði.
Bara átta plánetur

Stjörnufræðingar eru farnir að finna plánetur á yzta jaðri sólkerfisins, jafnvel stærri en Plútó. Búizt er við, að slíkar plánetur gætu orðið um tuttugu talsins og jafnvel nokkur hundruð. Það minnir á, að á sínum tíma þótti vafasamt að bæta Plútó við stóru pláneturnar átta. Hann er bara frosinn klumpur, einn fimmti af massa tunglsins, og verður væntanlega strikaður út sem pláneta, þegar fleiri slíkir finnast með hinum fullkomnu áhöldum, sem stjörnufræðin hefur nú yfir að ráða. Þá verða pláneturnar bara: Merkúr, Venus, Jörðin, Marz, Júpíter, Satúrnus, Úranus og loks Neptúnus.
Gervilýðræði Egypta

Hosni Mubarak, einræðisherra Egypta, þykist efla lýðræði í landinu með því að leyfa öðrum að bjóða fram gegn sér í forsetakosningum. Baráttan fer þannig fram, að í hvert sinn sem andstæðingar forsetans reyna að koma saman er ráðizt á þá, þeir barðir og sparkað í þá. Síðan er þeim smalað í fangelsi. Allt er þetta bara skrípaleikur til þess að gera George W. Bush Bandaríkjaforseta kleift að halda því fram, að nánasti bandamaður hans í heimi múslima sé á leið til vestræns lýðræðis. Í rauninni er lögreglu og leyniþjónustu beitt til hins ítrasta til að tryggja Mubarak kosningu.
Símamilljarðar greiði skuldir

EF DAVÍÐ ODDSSON HEFÐI ORÐIÐ VEÐURTEPPTUR í Vestmannaeyjum, hefði hann lagt til, að hluti af sölu Símans yrði notaður í jarðgöng milli lands og Eyja. En hann hafði verið á spítala og lagði til, að hluti af sölunni yrði notaður í nýjan risaspítala.

HVORT TVEGGJA ER GEÐÞÓTTI, notkun herfangs í gæluverkefni á borð við Ráðhús og Perlu. Hvort tveggja er slæmt, því að sölu eigna á að nota til að létta á skuldum. Það liggur raunar í augum uppi, að allir 67 milljarðarnir af sölu Símans eiga að fara í að grynna á skuldum hins opinbera.

RÍKIÐ HEFUR GETAÐ SAFNAÐ SKULDUM, af því að það átti eignir. Nú hefur sem óðast verið selt undan ríkinu, fyrst bankarnir, núna síminn og síðar orkuver og dreifikerfi. Þar með hafa veðin minnkað, sem ríkið hefur fyrir skuldum sínum. Þegar veðin minnka, er bezt að minnka skuldir að sama skapi.

ALLIR GRÆÐA Á LÆKKUN OPINBERRA SKULDA. Ríkið borgar minni vexti og getur farið að safna fyrir eftirlaunaskuldbindingum opinberra starfsmanna, svo að ekki þurfi að skattleggja börnin okkar í framtíðinni fyrir greiðslum, sem ríkið vanrækir um þessar mundir.

LÖGMÁL MARKAÐSHAGKERFISINS GILDA EKKI hjá ríkisstjórninni og því verða markaðslögmál ekki látin ráða ferðinni. Einhver gæluverkefni verða sett á oddinn að hætti ríkisstjórna fyrri tíma, þegar Marshallaðstoð var eytt í áburðarverksmiðju og sementsverksmiðju, sem urðu miklir baggar á þjóðinni.

ALLIR ÞESSIR MARKAÐSHYGGJU- OG FRJÁLSHYGGJUMENN, sem einkenna þjóðfélagið í auknum mæli um þessar mundir, ættu að reyna að fá ríkisstjórnina til að mæla með skynsamlegri meðferð 67 milljarða, sem koma úr lausu lofti með sölu Símans.

DV
Launabilið springur út

Nokkrir tugir Íslendinga hafa sprengt mánaðartekjur sínar yfir tvær milljónir króna og hafa því meira en tífaldar tekjur venjulegs launafólks og meira en tuttugfaldar tekjur hinna lægst launuðu. Þeir hafa allir vafalaust allir unnið fyrir ofurtekjunum og um leið skilað Íslandi fram á veg.

Hins vegar er vaxandi launabil í þjóðfélaginu orðið brýnt íhugunarefni. Miðaldra fólk man þá tíma, þegar bilið milli ríkra og fátækra var fimmfalt og ekki eru mörg ár síðan bilið var tífalt. Nú er það skyndilega orðið tuttugfalt. Með sama áframhaldi, hvenær fer límingin úr þjóðfélaginu?

Til skamms tíma bjó hér ein þjóð í einu landi. Nú eru þær orðnar að minnsta kosti tvær. Annars vegar eru þeir, sem ýmissa kosta vegna eru allir vegir færir heima og erlendis. Hins vegar eru þeir, sem lepja dauðann úr skel og eru skammaðir fyrir að vera meira eða minna á sósíalnum.

Fámennt þjóðfélag þarf góða límingu, tilfinningu almennings fyrir að vera aðili að þjóðfélaginu, í sama báti og aðrir landsmenn. Menn gera ekki mikið veður út af athafnamönnum, sem sigra heiminn, en verða forviða, þegar heilu hæðirnar í bankahöllum borga meira en milljón á mann í laun.

Launaskrið er mikið og fer vaxandi. Stéttarfélög hafa ekki reynzt geta fylgt hagsmunum umbjóðenda sinna í samningum um laun og eru að hverfa í skuggann í þjóðfélagi, þar sem hver sér um sig eða getur ekki séð um sig. Við erum á siglingu frá velferðarþjóðfélagi, þar sem stóri bróðir passar þig.

Meiri kraftur er í þjóðfélagi, þar sem kraftar fólks leika lausbeizlaðir. Við þurfum að efla og nýta framtak. En við þurfum um leið að gæta að hagsmunum hinna, sem ekki njóta góðs af framtaki. Við þurfum að gæta þeirra, sem ekki fá neitt út úr því, að hagvöxtur sé 4% fremur en 2% á ári.

Við þurfum einhverja sátt í þjóðfélaginu, sátt framtaks og velferðar. Við höfðum árum saman eins konar sátt af því tagi, oftast kölluð þjóðarsátt, sem var samkomulag milli ríkis, stéttarfélaga og atvinnulífs. Þessi sátt er ekki lengur til, stéttarfélög skipta ekki lengur máli.

Skattskráin sýnir, að við erum komin að mörkum þess, að tekjubilið í þjóðfélaginu gangi út í öfgar. Með sama framhaldi hætta lágstéttirnar að styðja þjóðskipulagið.

DV
Flóttamannabúðir á Kili

Hveravellir hafa breytzt í eins konar flóttamannabúðir, ekki aðeins vegna aukinnar umferðar um Kjalveg, heldur einnig vegna úreldingar á tækjabúnaði. Tvær sturtur eru á svæðinu, hin mesta hrákasmíði. Í annarri verða menn að klofa yfir tvær ofnleiðslur yfir gangveginn í 30 sentimetra hæð. Laugin fræga er notuð í staðinn fyrir sturtur. Þar þvo ferðamenn af sér rykið með sápu. Það gildir jafnt um svæðið utan dyra og innan dyra, að það minnir á flóttamannabúðir í þriðja heiminum. Mun betra er að koma í aðra skála á svæðinu, svo sem Svartárbotna, Árbúðir, Ströngukvísl og Galtará.
Vatnslausir hestar

Aðstaða fyrir hesta á Hveravöllum er ein hin versta við fjallaskála á landinu. Vatnsdæla hefur verið meira eða minna biluð vikum saman og sömuleiðis dráttarvél til flutninga á rúllum. Í fyrra skiptið, sem ég kom þar með hesta, þurftum við að lána geymi úr bíl til að halda dælunni í gangi og halda vatni á hestunum yfir nóttina. Í hitt skiptið, viku síðar, var dælan enn biluð og kom viðgerðamaður úr byggð. Svo virðist sem aðilar þeir, sem sveitarfélagið hefur fengið til að reka svæðið, séu ekki starfa sínum vaxnir eða hugsi eingöngu um tekjur, en reyni að sleppa að mestu við útgjöld.
Hveravellir til skammar

Það er Svínavatnshreppur, sem á mannvirkin á Hveravöllum, náði þeim með eignarnámi af Ferðafélagi Íslands. Aðrir hreppar, sem hafa umsjón með Kjalarsvæðinu, standa sig miklu betur, Biskupstungnahreppur með skálana að sunnanverðu og hrepparnir, sem standa að Eyvindarstaðaheiði að norðanverðu. Væntanlega er einhver opinber eftirlitsaðili, sem getur séð til þess, að rekstraraðilar á vegum Svínavatnshrepps sinni skyldum sínum, svo að útlendingar á Hveravöllum þurfi ekki að undrast niðurníðsluna. Eins og mál stóðu síðari hluta júlí voru Hveravellir landi og þjóð til mikillar skammar.
Hefðbundið íslenzkt lóðasvindl

FYRIR SLIKK FENGU FORELDRAR OG BRÓÐIR Ómars Stefánssonar bæjarfulltrúa lóðir og tengdafaðir Flosa Eiríkssonar bæjarfulltrúa lóð á Vatnsenda í Kópavogi. Af þeim 2100, sem sóttu um, voru þau meðal þeirra tæplega 200 heppnu, sem fengu lóð á 5-6 milljónir undir markaðsvirði.

DÆTUR FYRIRMENNA SÁTU FYRIR LÓÐUM. Meðal skyldmenna frægðarfólks, sem fengu slíkar lóðir, voru dóttir Halldórs Ásgrímssonar forsætisráðherra og dóttir Ólafs Ragnars Grímssonar forseta. Listinn yfir hina heppnu er þéttskipaður skyldmennum frægðarfólks.

BÆJARFULLTRÚAR Í KÓPAVOGI sverja og sárt við leggja, að ekkert svindl hafi verið í spilinu. Þeir segjast hafa gengið af fundi meðan afgreidd voru mál skyldmenna þeirra. Þeir setja upp þennan venjulega heilagsandasvip, þegar gula pressan spyr þá um, hvernig standi á ósköpunum.

LÓÐAÚTHLUTUNIN VAR HEFÐBUNDIÐ ÍSLENZKT SVINDL. Fyrirmenn og skjólstæðingar þeirra gengu fyrir almenningi. Þeir fá gefins lífsins gæði, sem standa almenningi ekki opin á sama hátt. Þannig er gangverkið í þjóðfélaginu árið 2005 eins og það var árið 1955 og 1905. Yfirstéttin sér um sína.

LISTINN YFIR HINA HEPPNU VÆRI LEYNDARMÁL, ef ráðamenn í Kópavogi og í þjóðfélaginu fengju að ráða. Hann væri bara flokkaður sem einkamál, sem gula pressan mætti ekki hnýsast í. Þeir mundu þá segja, að gula pressan sé að svala forvitni fólks, hnýsast í einkamál, oj barasta.

Í STAÐ ÞESS AÐ BJÓÐA ÚT LÓÐIR að hætti markaðshyggjunnar voru þrettán-fjórtán milljón króna lóðir látnar af hendi á átta milljónir króna. Hverjum hinna heppnu voru því gefnar fimm-sex milljónir króna. Þetta er siðferðið á Íslandi árið 2005, íslenzk pólitík í hnotskurn.

DV